CELEX: 52013PC0720
Language: et
Date: 2013-10-23
Title: Ettepanek: NÕUKOGU OTSUS, millega määratakse kindlaks Euroopa Liidu Maailma Kaubandusorganisatsiooni ministrite konverentsil võetav seisukoht seoses Jeemeni Vabariigi ühinemisega WTOga

|
			
		
		
		52013PC0720
		
			Ettepanek: NÕUKOGU OTSUS, millega määratakse kindlaks Euroopa Liidu Maailma Kaubandusorganisatsiooni ministrite konverentsil võetav seisukoht seoses Jeemeni Vabariigi ühinemisega WTOga /* COM/2013/0720 final - 2013/0342 (NLE) */
			
				
		
		
			
			   	SELETUSKIRI
I. SISSEJUHATUS
Maailma Kaubandusorganisatsiooni (WTO)
liikmete ja Jeemeni Vabariigi vahelised läbirääkimised Jeemeni WTOga ühinemise
tingimuste üle on jõudnud lõppjärku. Nimetatud läbirääkimised algasid pärast
seda, kui Jeemen esitas 2000. aastal liikmeks saamise taotluse, ning on kestnud
13 aastat. Jeemeni ühinemistaotlust on uuritud kooskõlas WTO peanõukogu
otsusega vähim arenenud riikide ühinemise kohta ning nõukogu peab tegema
otsuse, millega kiidetakse heaks Jeemeni ühinemise tingimused, enne seda, kui
EL saab heakskiitu WTOs ametlikult toetada.
Järgmisena on esitatud ühinemistingimuste
kokkuvõte.
II. JEEMENI WTOga ÜHINEMISE TINGIMUSED
SEKTORITE KAUPA
Kohustuste loetelu
Kaubad
Jeemeni keskmine lõplik seotud tollimaksumäär
ühinemiskavas on 22,2 %.
Põllumajandustoodete keskmine lõplik seotud
tollimaksumäär on pisut kõrgem (26,2 %) kui vastav suurus tööstustoodete
puhul (20,1 %) Tariifide piirmäärad on kõrgemad ka põllumajanduses (kuni
100 % teatavatel põllumajandustoodetel versus kuni 40 % tööstustoodetel).
Jeemen rakendab lõplikke seotud
tollimaksumäärasid alates ühinemise kuupäevast.
Tariifide
keskmised tasemed on Jeemeni kui vähim arenenud riigi staatust, selle majanduse
väiksust ja haavatavust silmas pidades suhteliselt mõistlikud. ELi varasem tava
vähim arenenud riikide suhtes on olnud aktsepteerida nimetatud tariifimäärasid
kui mõistlikke määrasid võrreldava suurusega majanduste jaoks.
Tööstuskaubad 
–              
Mittepõllumajanduslike toodete keskmine lõplik
seotud tollimaksumäär on 20,1 %.
–              
Kõrgeimad, ligikaudu 27 %-ni ulatuvad
keskmised maksumäärad on mööbli- ja jalatsisektoris.
–              
Kõige madalamad määrad (ligikaudu 10 %)
kehtivad infotehnoloogiatoodetele.
–              
Kõige kõrgemad tariifimäärad on 40 % (tsement ja
teatavad töödeldud kalatooted) ning 43 % (suurem osa kalandusest ja töödeldud
kalatoodetest).
Põllumajandustooted 
–              
Põllumajandustoodete keskmine lõplik seotud
tollimaksumäär on 26,2 %.
–              
Kõrgeimad tariifimäärad põllumajanduses on
kehtestatud tubakale ja kohvile (100 %).
Teenused 
Jeemeni teenuste valdkonna erikohustuste
loendiga võib rahule jääda, arvestades et tegemist on ühe vähim arenenud
riigiga. Jeemen võtab turulepääsu ja võrdse kohtlemisega seotud riiklikud
kohustused mitmesugustes teenustesektorites, mis hõlmavad kutseteenuseid,
arvuti- ja teisi ettevõtlusteenuseid, sideteenuseid (kulleri- ja
telekommunikatsiooniteenused), ehitus-, turustus-, eraharidus-, keskkonna- ja
finantsteenuseid (kindlustus- ja pangandusteenused), erasektori
tervishoiuteenuseid ning turismi- ja transporditeenuseid (mere- ja raudteetransport).
Ühinemisprotokolliga võetud
kohustused
Ühinemisprotsessi viimases, mitmepoolses
etapis püüdsid WTO liikmed koos tagada Jeemeni kaubandusseaduste ja
-institutsioonide põhimõttelist vastavust WTO eeskirjadele ja kokkulepetele,
pannes need kirja ühinemisprotokolli ja töörühma aruandesse. 
Mitmes valdkonnas taotleti üleminekuperioode;
ELi seisukohast on eriti tähtsad järgmised küsimused:
Kauplemisõigused:
Jeemen kinnitas, et annab igale WTO liikmesriigi füüsilisele või juriidilisele
isikule, sõltumata sellest, kas ta asub tegelikult Jeemenis või tal on seal
investeeringuid, õiguse saada hiljemalt 31. detsembriks 2014 kõikide Jeemenisse
importimiseks lubatud toodete ametlikuks importijaks. Kõik nimetatud
kauplemisega seotud lõive, tasusid ja makse käsitlevad Jeemeni õigusaktid
peavad olema täielikult kooskõlas Jeemeni kohustustega WTO vastu.
Jeemen annab kauplemisõigused eespool nimetatud tähtajaks mittediskrimineerival ja
mitteomavolilisel viisil kooskõlas WTO lepingutega. Mis tahes nõuded äriregistrisse
kandmise või kauplemisõiguste taotlemise kohta on üksnes tolli- või
maksualaseks otstarbeks ega nõua investeeringute tegemist Jeemenisse.
Muud tollimaksud ja maksud: Jeemen kohustus fikseerima muud tollimaksud ja maksud 1994. aasta
üldise tolli- ja kaubanduskokkuleppe II artikli lõike 1 punkti b tähenduses
0,25 % tasemel. Hiljemalt neli aastat pärast ühinemist on muude tollimaksude ja
maksude seotud määr Jeemeni kontsessioonide ja kohustuste loendi kohaselt 0. 
Lõivud ja tasud osutatud teenuste eest: Päritolusertifikaatide ja Jeemenisse imporditava kauba arvete Jeemeni
välisriikide konsulaatides kinnitamise või notariaalse tõestamise nõue
tühistatakse hiljemalt 1. jaanuariks 2017.
Tolliväärtuse määramine: Jeemeni õigusaktid ja rakendusmäärused peavad olema tolliväärtuste
määramise lepinguga kooskõlas ühinemise kuupäevaks. Jeemen rakendab lepingut
järk-järgult kooskõlas töörühma aruandes esitatud tegevuskavaga ning kohaldab
31. detsembriks 2016 täiel määral tolliväärtuse määramist käsitlevaid WTO õigusakte,
kaasa arvatud WTO leping 1994. aasta GATTi VII artikli rakendamise kohta ja I
lisa (tõlgendavad märkused). Jeemen kinnitas, et tagab üleminekuperioodi
vältel, et Jeemeni tolliväärtuste määramist käsitlevad kehtivates õigusaktides
sisalduvad eeskirjad ja üleminekuperioodi vältel täiendavalt rakendatavaid
eeskirju kohaldatakse mittediskrimineerival viisil kogu impordi suhtes. 
Sanitaar- ja fütosanitaarmeetmed: Jeemen kasutab 31. detsembrini 2016 kestvat üleminekuperioodi sanitaar-
ja fütosanitaarmeetmete lepingu täielikuks rakendamiseks, nagu on märgitud
töörühma aruandes sisalduvas tegevuskavas.
Tehnilised kaubandustõkked: Jeemen rakendab tehniliste kaubandustõkete lepingu täielikult 31.
detsembriks 2016. Tegevuskava on esitatud töörühma aruandes.
Intellektuaalomandi õiguste
kaubandusaspektid (TRIPS): intellektuaalomandi õiguste
kaubandusaspektide lepingut tuleb täielikult rakendada 2016. aasta lõpuks
(välja arvatud ühtne patendikaitse ravimitele, mis kuuluvad TRIPSi ja
rahvatervise otsuse (WT/L/641) reguleerimisalasse).
III. SOOVITUS
Esitades Jeemeni Vabariigi WTOga ühinemise
tingimused nõukogule heakskiitmiseks, on komisjon seisukohal, et nimetatud
tingimused moodustavad tasakaalustatud ja ulatusliku kogumi turu avamisega
seotud kohustustest, mis toovad märkimisväärset kasu nii Jeemenile kui ka tema
WTO partneritele.
2013/0342 (NLE)
Ettepanek:
NÕUKOGU OTSUS,
millega määratakse kindlaks Euroopa Liidu
Maailma Kaubandusorganisatsiooni ministrite konverentsil võetav seisukoht
seoses Jeemeni Vabariigi ühinemisega WTOga
EUROOPA LIIDU NÕUKOGU,
võttes arvesse Euroopa Liidu toimimise
lepingut, eriti selle artiklit 91, artikli 100 lõiget 2 ning artikli 207 lõike
4 esimest lõiku koostoimes artikli 218 lõikega 9,
võttes arvesse Euroopa Komisjoni ettepanekut
ning arvestades järgmist:
(1)       12. aprillil 2000 esitas
Jeemeni Vabariigi valitsus Maailma Kaubandusorganisatsiooni (WTO) asutava
Marrakechi lepingu XII artikli kohaselt taotluse kõnealuse lepinguga
ühinemiseks.
(2)       17. ja 19. juulil 2000
moodustati Jeemeni Vabariigi ühinemist käsitlev töörühm, et jõuda kokkuleppele
ühinemistingimuste osas, mis oleksid vastuvõetavad nii Jeemeni Vabariigile kui
ka kõigile WTO liikmetele.
(3)       Komisjon pidas liidu nimel
läbirääkimisi turu avamisega seotud mitmesuguste Jeemeni Vabariigi võetavate
kohustuste üle, mis rahuldaksid Euroopa Liidu nõudmisi.
(4)       Nimetatud kohustused on nüüd
kirja pandud Jeemeni Vabariigi WTOga ühinemise protokolli.
(5)       Ühinemisel WTOga on
eeldatavasti positiivne ja kestev mõju Jeemeni Vabariigi majandusreformidele ja
säästvale arengule.
(6)       Seepärast tuleks
ühinemisprotokoll heaks kiita.
(7)       WTO asutamislepingu XII
artiklis on sätestatud, et ühinemistingimustes lepivad kokku ühinev riik ja WTO
ning WTO poolt kiidab ühinemistingimused heaks WTO ministrite konverents.
(8)       Seetõttu tuleb määrata
kindlaks Euroopa Liidu seisukoht WTO ministrite konverentsil,
ON VASTU VÕTNUD KÄESOLEVA OTSUSE: 
Artikkel 1
Euroopa Liit võtab Maailma
Kaubandusorganisatsiooni ministrite konverentsil seisukoha, et Jeemeni
Vabariigi ühinemine WTOga tuleb heaks kiita.
Artikkel 2
Käesolev otsus
jõustub selle vastuvõtmise päeval.
Brüssel,
                                                                       Nõukogu
nimel
                                                                       eesistuja